Hammergata (Oslo)

Hammergata er en kort gate på Sagene i Oslo. Gaten går fra Maridalsveien til Bentsebrugata. På veien krysser den Halvor Schous gate. Den fikk navn i 1864 etter Hammergården, en tidligere løkkebygning ved Maridalsveien 68–70.

Bygninger – utvalg
På hjørnet mot Maridalsveien ligger nummer 1, en bolig- og forretningsgård fra 
1874 som tidligere huset Sagene Aktiebakeri. Hammergata 1 er lokalt listeført som kulturminne.

På den andre siden av gaten ligger arbeiderboliger i nummer 2–16, oppført 
av Effata Arbeiderforenings Byggeforbund i 1899. Effata Arbeiderforenings Byggeforbund ble stiftet i 1896 og var den første kooperative byggeforeningen i Norge.

Bygningene i Hammergata er rekkehus i halvannen etasje reist i pusset tegl. Også dette er lokalt listeført som kulturminne.

Baksiden av arbeiderboligene ligger mot Liggerstuen/Smedstuen og en stor tidligere
industribygning, begge med adresse Maridalsveien 161 og med fasade mot Advokat Dehlis plass.

Referanser

Litteratur
Knut Are Tvedt (red): Oslo byleksikon, Kunnskapsforlaget 2010, side 229, ISBN 978-82-573-1760-7

Veier i Oslo
Veier på Sagene (strøk)